18.3.2010

Oikeusministeriö, lainvalmisteluosasto

PL 25

00023 VALTIONEUVOSTO

Lapin maistraatin lausunto edunvalvonta-asioiden selvitystyöryhmän ehdotuksesta holhoustoimesta annetun lain ja holhoustoimen edunvalvontapalveluiden järjestämisestä annetun lain muuttamisesta (oikeusministeriön mietintöjä ja julkaisuja  4/2010)

Oikeusministeriö on pyytänyt Lapin maistraatilta lausuntoa otsikossa mainitusta asiasta.

	Pyydettynä lausuntona Lapin maistraatti esittää seuraavaa:

Maistraatti pitää perusteltuna, että esityksellä pyritään keventämään holhousviranomaisen työmäärää lainsäädäntöä muuttamalla. Esityksen vaikutuksista viranomaisen toimintaan on todettu, että ehdotetut muutokset vähentävät holhousviranomaisen voimavarojen lisäämispaineita. Esityksessä ei ole toisaalta esitetty sellaisia holhousviranomaisen työtä vähentäviä keinoja, joilla merkittävästi ja lyhyellä tähtäimellä voitaisiin helpottaa työpaineita maistraateissa. Esimerkiksi yleisten edunvalvojien tilivelvollisuuden muuttamista ei ole suoraan säännöstasolla esitetty. Esitetyt muutokset antavat kuitenkin holhousviranomaiselle nykyistä parempia mahdollisuuksia ratkaista asioita yksittäistapauksissa. Esityksessä ei ole ehdotettu lisättäväksi holhoustoimilakiin kansainvälisen yksityisoikeudelliseen alaan kuuluvia säännöksiä.

Säännösten osalta maistraatti toteaa vielä seuraavaa:

17 b §
Maistraatti pitää säännöstä hyvänä ja holhousviranomaisen työtäkin keventävänä. Valvonnan osalta tulee huolehtia, että asianhallintajärjestelmä tukee toimintaa siten, ettei päämies ”unohdu” edunvalvontaan ja että toimintatapa muodostuu selkeäksi.

53  §	
 Säännöksellä luodaan uusi lupasääntely. Säännös antaa     
 mahdollisuuden toimia nykyistä joustavammin esimerkiksi  
 vakuutuskorvausten maksamisen yhteydessä.

56 §	

Säännöksessä käytetään käsitettä hyvä tarkastustapa, joka on kuten esityksessäkin todetaan melko avoin käsite. Herää kysymys, olisiko käsitteelle mahdollista antaa jollain tavoin nykyistä täsmällisempi sisältö jo ennen mahdollista säännöksen muuttamista.

Säännöksessä asetetaan holhousviranomaisen tehtäväksi tarkastaa onko edunvalvojan palkkio suuruusluokaltaan oikea. Vastuun siirtäminen edunvalvonnan jälkeiseen aikaan sen seikan selvittämiseksi, onko edunvalvojan palkkio ollut asianmukainen, ei ole aina täysin ongelmaton. Lähteekö päämies puuttumaan esimerkiksi edunvalvojana aiemmin toimineen luottohenkilönsä palkkioihin? 

Yleispiirteisemmin tarkastetun tilin tarkastamisesta perittävästä maksusta on myös syytä säätää maksuasetuksessa.

56 a §
	  
	Säännös on asiallinen ja linjassa muiden säännösten kanssa.

86 §

	Säännös on tarpeellinen ja antaa toimintamahdollisuuksia.

						
	Alpo Hyvönen
	Henkikirjoittaja

	Lapin maistraatti
	Rovaniemen yksikkö